དུས་རབས་བཅུ་དགུ་བ་ནས་བཟུང་འཛམ་གླིང་གི་རྒྱལ་ཁབ་མི་ཉུང་བ་ཞིག་གིས་ཕོ་མོའི་ཁེ་དབང་འདྲ་མཉམ་གྱི་སྟེང་ནས་རང་གི་ལྷན་སྐྱེས་ཀྱི་ཤེས་རབ་སྦྱོང་བརྡར་བྱེད་དུ་བཅུག་སྟེ།མི་སུ་ལ་འཇོན་ནུས་ལྡན་ན་དེ་གོང་བཀུར་བྱེད་པའི་ལམ་སྲོལ་ཞིག་ཆགས་ཟིན།ཡིན་ནའང་ང་ཚོ་བོད་ལ་མཚོན་ན་ཕོ་མཆོག་མོ་དམན་གྱི་ལྟ་བ་ཞིག་གནའ་ནས་ད་ལྟའི་བར་ཏུ་ཨུ་ཚུགས་ཀྱིས་མཁྲེགས་འཛིན་བྱས་ནས་བུད་མེད་ལ་སློབ་སྦྱོང་གི་གོ་སྐབས་མ་སྤྲད་པས་ད་ལྟ་བོད་མོ་མང་ཆེ་བ་ཡིག་རྨོངས་པ་རེད་འདུགདེ་འདྲའི་ཁ་ཕྱོགས་ནི་མི་རིགས་འཕེལ་རྒྱས་ཀྱི་བཀག་རྡོ་ཆེན་པོ་ཞིག་ཡིན་པས་བུད་མེད་ཚོས་ཤེས་རིག་སློབ་སྦྱོང་བྱེད་རྒྱུ་གལ་ཆེ་ཡིན།ཨ་མའི་སློབ་གསོ་ནི་མིའི་རིགས་ཀྱི་ཆེས་ཐོག་མའི་སློབ་གསོ་ཡིན་ལ།བྱིས་པའི་དག་གཙང་གི་སེམས་པའི་ཤོག་དཀར་ངོས་ལ་བསམ་བློའི་རི་མོ་ཐོག་མར་འབྲི་མཁན་དེ་ཨ་མ་ཡིན།བུད་མེད་ཅིག་ལ་མཚོན་ན་འགན་འཁྲི་ཧ་ཅང་ལྗིད་པོ་ཞིག་ཡོད་པས་ཤེས་རིག་བློ་སྦྱོང་གི་ཁེ་དབང་དེ་ངེས་པར་དུ་བརྩོན་ལེན་བྱེད་དགོས།